Jelasin soal Darpan  dalam bahasa sunda dong

Darpan, sakapeung sok maké sandiasma Darpan Ariawinangun, lahir 4 Méi 1970 di Sungaiula, Cibuaya, Karawang beulah kalér. Digedékeun dina budaya masarakat gado-gado: Sunda, Jawa, Batawi, Tionghoa. Salulusna ti SPGN Karawang, nuluykeun kuliah ka Jurusan Pendidikan Basa jeung Sastra Sunda, IKIP Bandung, taun 1989. Taun 1990 carita pondok jeung sajakna mimiti dipiblikasikeun dina Galura jeung Manglé. Sababaraha kali dilélér hadiah sastra LBSS pikeun carpon jeung sajak: 1992, 1994, 1996, 1997, 1998. Ogé kungsi kasinugrahan Hadiah Sastra DK Ardiwinata ti Paguyuban Pasundan keur widang carpon jeung drama (1993, 1994, 1995, 1996).  Salian ti éta, tilu kali meunang hadiah carpon bulanan Majalah Manglé  antara taun 1995-1996. Bukuna nu geus terbit Goong Siluman (carita barudak, 1993) jeung Basa Sunda Urang (Pangajaran Basa Sunda pikeun SLTP, 1995). Lian ti jadi pangarang, ogé neuleuman jurnalistik. Kungsi jadi koréspondén Galura, Manglé, Sinar Pagi (Bakrie Group), DeTak, jeung rédaktur tabloid Deru.

Beunang disebutkeun Darpan meunang panghargaan lantaran teu sopan. Lenyepan baé kaputusan dewan juri anu ngalélér Hadiah Sastra Rancagé kana kumpulan carpon Nu Harayang Dihargaan, taun 1998. Disebutkeun yén carpon-carpon Darpan nuduhkeun ciri mandiri dina basana, anu teu sajalan jeung kabiasaan masarakat sopan.  Tangtu lain hartina Darpan teu nyaho di sopan santun. Ngan baé cara cumarita bapa ti dua anak ieu téh, mémang teu jiga urang Priangan.  Pikeun Darpan, nulis carpon téh salah sahiji jalan pikeun ngeuyeuban warna lokal dina sastra Sunda. Samalah inyana kungsi nyusun kandaga kecap Sunda nu aya di lemburna.  Darpan kungsi diogan ka TMII, maca carpon Sunda dina raraga Temu Sastera Daerah taun 2000.